CELEX: 32013R0208
Language: lt
Date: 2013-03-11 00:00:00
Title: 2013 m. kovo 11 d. Komisijos įgyvendinimo reglamentas (ES) Nr. 208/2013 dėl daigų ir sėklų daigams auginti atsekamumo reikalavimų  Tekstas svarbus EEE

12.3.2013   
            
            
               LT
            
            
               Europos Sąjungos oficialusis leidinys
            
            
               L 68/16
            
         KOMISIJOS ĮGYVENDINIMO REGLAMENTAS (ES) Nr. 208/2013
   2013 m. kovo 11 d.
   dėl daigų ir sėklų daigams auginti atsekamumo reikalavimų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 18 straipsnio 5 dalį,
   kadangi:
   
               (1)
            
            
               Reglamente (EB) Nr. 178/2002 Sąjungos ir nacionaliniu lygmenimis nustatyti maistą ir pašarus reglamentuojantys bendrieji principai, visų pirma susiję su maisto ir pašarų sauga. To reglamento 18 straipsnyje nustatyta, kad turi būti galimybė visuose gamybos, perdirbimo ir platinimo etapuose atsekti maisto produktus, pašarus, maistinius gyvūnus ir kitas medžiagas, kurias ketinama arba kurios yra skirtos dėti į maistą ar pašarus;
            
         
               (2)
            
            
               tame straipsnyje taip pat nustatyta, kad maisto ūkio subjektai turi turėti galimybę nustatyti bet kokio jiems maisto produktus tiekusio asmens tapatybę; jie taip pat privalo įdiegti sistemas bei procedūras, kuriomis naudojantis galima būtų nustatyti, kokioms kitoms įmonėms jie tiekė savo produktus. Ši informacija turi būti pateikiama kompetentingai institucijai jos prašymu;
            
         
               (3)
            
            
               po 2011 m. gegužės mėn. kilusių šiga toksiną gaminančių E. coli (STEC) bakterijų protrūkių Sąjungoje nustatyta, kad šie protrūkiai greičiausiai kilo dėl daigų vartojimo;
            
         
               (4)
            
            
               2011 m. spalio 20 d. Europos maisto saugos tarnyba (toliau – EMST) priėmė mokslinę nuomonę dėl pavojaus, kurį sukelia šiga toksiną gaminančios Escherichia coli (STEC) ir kitos patogeninės bakterijos, esančios nedaigintose ir daigintose sėklose (2). Nuomonėje EMST daro išvadą, kad pirminis su daigais siejamų protrūkių šaltinis yra patogenais užkrėstos džiovintos sėklos. Be to, nuomonėje teigiama, kad sėkloms dygstant dėl didelės drėgmės ir palankios temperatūros ant džiovintų sėklų esantys patogenai gali daugintis ir sukelti pavojų visuomenės sveikatai;
            
         
               (5)
            
            
               atsekamumas – veiksminga priemonė, kuria galima užtikrinti maisto saugą, kadangi maisto produktus galima atsekti visuose gamybos, perdirbimo ir paskirstymo etapuose, todėl sudaromos sąlygos greitai reaguoti per maistą plintančios ligos protrūkių atvejais. Visų pirma, taikant tam tikrų negyvūninių maisto produktų atsekamumo sistemą būtų galima padėti pašalinti nesaugius maisto produktus iš rinkos ir taip apsaugoti vartotojus;
            
         
               (6)
            
            
               siekiant užtikrinti atsekamumą pagal Reglamento (EB) Nr. 178/2002 18 straipsnį, turi būti visada žinomi daigus ir sėklas daigams auginti tiekiančio maisto ūkio subjekto ir maisto ūkio subjekto, kuriam šios sėklos ir daigai tiekiami, pavadinimai ir adresai. Reikalavimas grindžiamas gretutinių grandžių metodu, pagal kurį reikalaujama, kad maisto ūkio subjektai įdiegtų sistemą, kuria naudodamiesi jie galėtų nustatyti savo tiesioginį (-ius) tiekėją (-us) ir tiesioginį (-ius) klientą (-us), išskyrus jei jie yra galutiniai vartotojai;
            
         
               (7)
            
            
               daigų auginimo sąlygos gali kelti didelį pavojų visuomenės sveikatai, nes auginant daigus gali pradėti sparčiai daugintis per maistą plintantys patogenai. Su daigų vartojimu susijusių per maistą plintančios ligos protrūkių atveju itin svarbu greitai atsekti susijusius produktus, kad būtų galima sumažinti tokio protrūkio poveikį visuomenės sveikatai;
            
         
               (8)
            
            
               be to, prekyba sėklomis daigams auginti yra labai paplitusi, todėl didėja poreikis taikyti atsekamumo sistemą;
            
         
               (9)
            
            
               todėl šiame reglamente turėtų būti nustatytos konkrečios daigų ir sėklų daigams auginti atsekamumo taisyklės;
            
         
               (10)
            
            
               visų pirma, tikslinga nustatyti reikalavimą, pagal kurį maisto ūkio subjektai privalo pateikti papildomos informacijos apie tokių sėklų ar daigų kiekį, išsiuntimo datą, taip pat partijos identifikacinį numerį ir išsamų sėklų ar daigų aprašą;
            
         
               (11)
            
            
               siekiant sumažinti maisto ūkio subjektams tenkančią administracinę naštą, tikslinga sudaryti lankstesnes sąlygas dėl formos, kuria maisto ūkių subjektai saugo ir pateikia atitinkamą informaciją, kaip nustatyta atsekamumo reikalavimuose;
            
         
               (12)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatomos partijų atsekamumo taisyklės, taikomos:
   
               i)
            
            
               daigams;
            
         
               ii)
            
            
               sėkloms daigams auginti.
            
         Šis reglamentas netaikomas daigams, apdorotiems Europos Sąjungos teisės aktų reikalavimus atitinkančiu metodu, kuriuo pašalinamas mikrobiologinis pavojus.
   2 straipsnis
   Apibrėžtys
   Šiame reglamente vartojamų terminų apibrėžtys:
   a)   daigai– produktas, gautas sėkloms sudygus bei vystantis vandenyje ar kitoje terpėje ir surinktas prieš išsivystant tikriesiems lapams, kuris skirtas vartoti visas, įskaitant sėklą;
   b)   partija– to paties taksonominio pavadinimo daigų ar sėklų daigams auginti kiekis, tą pačią dieną išsiųstas iš tos pačios įstaigos į tą pačią paskirties vietą. Viena ar daugiau partijų gali sudaryti siuntą. Toje pačioje pakuotėje esančios skirtingų taksonominių pavadinimų sėklos, skirtos daiginti kartu, ir jų daigai taip pat laikomi viena partija.
   Be to, šiame reglamente taip pat taikoma Komisijos reglamento (ES) Nr. 211/2013 (3) 2 straipsnyje nustatyta siuntos apibrėžtis.
   3 straipsnis
   Atsekamumo reikalavimai
   1.   Maisto ūkio subjektai visuose gamybos, perdirbimo ir platinimo etapuose užtikrina, kad būtų saugoma toliau išvardyta informacija apie daigų arba sėklų daigams auginti partijas. Maisto ūkio subjektai taip pat užtikrina, kad maisto ūkio subjektui, kuriam tiekiamos sėklos ar daigai, būtų perduodama informacija, kuri yra būtina siekiant laikytis šių nuostatų:
   
               a)
            
            
               tikslus sėklų ar daigų aprašas, įskaitant taksonominį augalo pavadinimą;
            
         
               b)
            
            
               tiekiamų sėklų ar daigų kiekis;
            
         
               c)
            
            
               jei sėklas ar daigus išsiuntė kitas maisto ūkio subjektas:
               
                           i)
                        
                        
                           sėklas ar daigus išsiuntusio maisto ūkio subjekto pavadinimas ir adresas,
                        
                     
                           ii)
                        
                        
                           siuntėjo (savininko), jei jis nėra tas pats sėklas ar daigus išsiuntęs maisto ūkio subjektas, pavadinimas ir adresas;
                        
                     
         
               d)
            
            
               maisto ūkio subjekto, kuriam sėklos ar daigai išsiųsti, pavadinimas ir adresas;
            
         
               e)
            
            
               siuntėjo (savininko), jeigu jis nėra tas pats maisto ūkio subjektas, kuriam sėklos ar daigai išsiųsti, pavadinimas ir adresas;
            
         
               f)
            
            
               atitinkamas partijos identifikacinis numeris;
            
         
               g)
            
            
               išsiuntimo data.
            
         2.   1 dalyje nurodyta informacija gali būti saugoma ir perduodama bet kokia tinkama forma, jeigu maisto ūkio subjektas, kuriam sėklos ar daigai tiekiami, gali šią informaciją lengvai pasiekti.
   3.   Maisto ūkio subjektai privalo kasdien perduoti atitinkamą 1 dalyje nurodytą informaciją. 1 dalyje nurodyta informacija atnaujinama kasdien ir saugoma pakankamai laiko po to, kai galima pagrįstai manyti, kad daigai yra suvartoti.
   4.   Maisto ūkio subjektai nedelsiant pateikia 1 dalyje nurodytą informaciją kompetentingai institucijai jos prašymu.
   4 straipsnis
   Importuotų sėklų ir daigų atsekamumo reikalavimai
   1.   Sėklų daigams auginti ir daigų siuntas importuojant į Sąjungą prie jų pridedamas Reglamento (ES) Nr. 211/2013 3 straipsnyje nurodytas sertifikatas.
   2.   Sėklas ar daigus importuojantys maisto ūkio subjektai 1 dalyje nurodytą sertifikatą saugo pakankamai laiko po to, kai galima pagrįstai manyti, kad daigai yra suvartoti.
   3.   Maisto ūkio subjektai, dirbantys su importuotomis sėklomis daigams auginti, pateikia visiems maisto ūkio subjektams, kuriems sėklos išsiųstos, 1 dalyje nurodyto sertifikato kopijas iki kol tas sėklas gauna daigų augintojai.
   Jei sėklos daigams auginti parduodamos mažmeniniu būdu supakuotos, maisto ūkio subjektai, dirbantys su importuotomis sėklomis, pateikia visiems maisto ūkio subjektams, kuriems sėklos išsiųstos, 1 dalyje nurodyto sertifikato kopijas iki kol tos sėklos supakuojamos mažmeniniam pardavimui.
   5 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2013 m. liepos 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. kovo 11 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 31, 2002 2 1, p. 1.
   
      (2)  EMST leidinys (2011 m.); 9(11):2424.
   
      (3)  Žr. šio Oficialiojo leidinio p. 26.